Du får løn fra din arbejdsgiver eller sygedagpenge fra kommunen fra første sygedag, hvis du opfylder en af disse betingelser:
Du er i beskæftigelse og har været beskæftiget i mindst 240 timer inden for de seneste seks afsluttede kalendermåneder forud for første sygefraværsdag. I mindst fem af disse måneder har du været beskæftiget i mindst 40 timer i hver måned.
Hvis ikke du var blevet syg, ville du have haft ret til arbejdsløshedsdagpenge eller midlertidig arbejdsmarkedsydelse.
Du har inden for den seneste måned afsluttet en erhvervsmæssig uddannelse, der varede mindst 18 måneder.
Du er elev i lønnet praktik i en uddannelse, der er reguleret i henhold til lov.
Du er ansat i fleksjob.
Hvis du er ledig og bliver syg, udbetaler din A-kasse for de første 14 dage, herefter er det din kommune, der udbetaler sygedagpenge.
Læs mere om sygedagpenge på borger.dk
Din arbejdsgiver kan efter 30 dages sygdom søge refusion i din hjemkommune. I den forbindelse skal du være opmærksom på at tjekke din Mit.dk, fordi kommunens kommunikation med dig foregår digitalt. Du vil blandt andet modtage et spørgeskema, hvor du skal bekræfte arbejdsgiverens oplysninger, og du vil blive indkaldt til en personlig samtale på jobcenteret.